## L’Institut Valencià de Cultura i Berklee València presenten els seus nous cursos per a bandes simfòniques

*** Els cursos d’interpretació, arranjaments i direcció per a bandes simfòniques tindran lloc els dissabtes entre el 21 de setembre i el 9 de novembre
* Els cursos, oferits per l’IVC i Berklee, es destinen exclusivament als membres de les societats musicals federades en l’FSMCV**

L’Institut Valencià de Cultura i Berklee València renoven, un any més, el seu conveni de col·laboració per a integrar les societats musicals de la Comunitat Valenciana en els cursos de Berklee a València.

En l’oferta formativa per a 2024, s’inclouen tres cursos en espanyol en interpretació, arranjaments i direcció. Els cursos, destinats exclusivament als membres de les societats musicals federades en l’FSMCV, són gratuïts, sense cost de matrícula.

Els diferents programes s’impartiran els dissabtes en format presencial en les instal·lacions de Berklee València, entre el 21 de setembre i el 9 de novembre, amb dos modalitats: actiu i oient.

Les modalitats de direcció i d’arranjaments i composició disposaran de 8 places actives per especialitat, la resta d’alumnes participaran com a oients. En el cas del programa d’interpretació tots els inscrits participaran de manera activa. En el moment de la inscripció, que pot fer-se a través del web de Berklee València, s’haurà d’omplir el formulari de la modalitat de preferència.

Enguany, com a novetat, s’inclou la modalitat d’interpretació que permetrà als admesos participar en sessions grupals amb músics i professors del campus de Berklee a València, així com rebre formació en música moderna i assistir com a intèrpret a les pràctiques de l’alumnat de composició.

A més, el curs posarà la cirereta final amb un concert el 9 de novembre a les 19:00 hores en el Teatre Martín i Soler de Les Arts, en el qual col·laboraran estudiants de les tres especialitats.

Este curs comptarà amb els professors de Berklee València Daniel Flors, Enrique Hernandis, Sergio Jiménez Lacima, Timotej Kotnik, Sergio Martínez, Federico Nathan, Vicente Ortiz Gimeno i Mariano Steimberg, així com amb el director i catedràtic de composició en el Conservatori Superior de Música Joaquín Rodrigo de València, Andrés Valero, o el director de la Societat Musical L’Aliança de Mutxamel, del Centre Artístic Cultural Verge de la Pau d’Agost i de la Unió Musical de Polop de la Marina, José Vicente Algado, entre d’altres.

El termini de presentació de sol·licituds està obert fins a les 23:59 hores del 10 de setembre de 2024 en el web de [Berklee València](https://valencia.berklee.edu/).

Els alumnes seleccionats per a formar part del curs, tant en la modalitat activa com d’oient, es comunicaran el 13 de setembre de 2024.

Fecha: 06/09/2024